客舍讀書
作者：方回
朝代：宋

paragraphs: 客舍何所爲，流光坐飛騰。
出遊足風雨，對晤乏友朋。
書鴟幸輿致，歡言啟緘縢。
拂拭蛛與蟫，曲此几上肱。
暗眼閲細字，未覺如蚊蠅。
刮土辨古鼎，理絲梳亂繩。
領會劃有得，意色若自矜。
芸香入漢室，竹簡發魏陵。
勺飲一以醉，焉事誇如澠。
幽窗卷且舒，倦榻卧復興。
匪欲備顧問，詎將干召徵。
濟物剗稚念，治生頹俗能。
惟學足娛老，賢哲梯可升。
忍窮定力見，返照浩氣增。
童子未識察，招邀荒隴登。
江之水浩浩，楚山何層層。
歸思忽攪擾，腸肺攢鋒稜。
行止分已定，大方無滯凝。
一旦决雲漢，誰識天池鵬。
且復挾我冊，掩關明孤燈。